Psalm 35(1) - www.bybelkennis.co.za
by Coen Slabber · Published 13/01/2017 · Updated 25/12/2016
Our greatest fulfillment lies in giving ourselves to others – Henri Nouwen
Tema: Hoe reageer ek op aanvalle
Hierdie is 'n lang individuele gebed wat verband hou met die gevoel dat die psalmis aangeval word. Drie maal kla die psalmis oor aanvalle. Hy pleit by die Here om op te tree en sien vooruit daarna om die Here as verlosser te loof. Hierdie psalm kan in drie dele verdeel word. Die drie dele spreek van aanvalle in verskillende vorms:
35:1 – 10 verwys na fisiese aanvalle – beide militêr en op die jagveld.
35:11 – 18 vertel van 'n persoonlike aanval wat volg na 'n persoonlike ramp.
35:19 – 28 vertel van 'n doelbewuste vals aantyging.
Die beeld van oorlog suggereer aggressie en gevaar. Die beeld van jag suggereer geheimhouding en slimheid.
Diegene van ons wat 'n rustige, vreedsame lewe lei, mag hierdie psalm vreemd vind – selfs verontrustend. Ek mag geneig wees om te sê dat hierdie psalm nie is soos Christus van ons verwag nie. Wat is die antwoord?
In my lees van die Bybel lees ek dikwels daarin wat ek dink daar behoort te staan. Is daar nie baie van Jesus se teregwysings wat ek maar goedsmoeds ignoreer nie?
Die meeste mense leef nie in 'n stil, vreedsame wêreld nie. As ek dit nie besef nie, bewys dit my selfgesentreerdheid. Dink maar aan die krotbuurtes en die swaarkry van miljoene vlugtelinge. Baie mense word van alle kante af gedruk, terwyl ek rustig by die huis sit.
Hierdie verwysing na Dawid mag verwys na die tyd toe hy deur Saul aangeval en agtervolg is. Hier dink ons veral aan 1 Samuel 24.